У време грађанског рата на Косову, дошло је до НАТО бомбардовања Београда и СРЈ од 24. марта до 10. јуна 1999. године, које је проузроковало значајну штету градској инфраструктури. Међу погођеним објектима биле су и зграде неколико министарстава, зграда РТС у којој је погинуло 16 запослених, неколико болница, хотел „Југославија”, некадашња зграда Централног комитета, телевизијски торањ на Авали, резиденција председника СРЈ Слободана Милошевића на Дедињу, али и амбасада Народне Републике Кине на Новом Београду.